text: La goleta Äran ja ofereix rutes des del port de Palamós
  La goleta Äran ja ofereix rutes des del port de Palamós
  14/07/2021 Cultura - Jordi Rodríguez
  La goleta Äran, amarrada al port de Palamós.
  La goleta Äran, en procés de rehabilitació durant els últims 10 mesos i amb base al port de Palamós, ja està operativa. L'emblemàtic vaixell, datat l'any 1903, ofereix rutes turístiques pel litoral de la zona, així com serveis privats. De la mà del projecte de World Sailing Experience, l'Äran es converteix en l'embarcació més antiga que ofereix aquest tipus de navegació turística en tot el litoral mediterrani.
  L'empresa Veles e Vents Navegació Tradicional la va traslladar de Suècia a Catalunya, l'any 2007, on va ser adquirida pels armadors Lluís Romero i Pau Tatania, que l'han rehabilitat. Després d'aconseguir els permisos per a navegar com a embarcació de passatge, l'Äran farà diferents rutes que sortiran del port de Palamós i aniran en direcció nord, fins a Calella de Palafrugell. Escoltem Lluís Romero, un dels seus armadors.
  Les rutes de la goleta Äran, que té 23'5 metres d'eslora, es comercialitzaran fins a mitjans de setembre, en horari de matí i de tarda. L'embarcació també es pot llogar per a sortides o esdeveniments privats. Per reservar es pot fer a través del web worldsailingexperience.es, o a la caseta que hi ha al Museu de la Pesca de Palamós. La companyia també preveu organitzar sortides per a escoles i per a empreses interessades a utilitzar la navegació tradicional com a recurs educatiu. Fora d'això, un projecte de futur és recuperar la ruta entre la Costa Brava i Amèrica, travessant l'oceà Atlàntic fent transport ecològic d'oli i vi catalans, fins a l'illa de Cuba.